صالح
ثمود کی بستیاں
ثمود کہاں آباد تھے اور کس خطہ میں پھیلے ہوئے تھے ؟ اس کے متعلق یہ طے شدہ امر ہے کہ ان کی آبادیاں حجر میں تھیں ‘حجاز اور شام کے درمیان وادی قریٰ تک جو میدان نظر آتا ہے یہ سب ان کا مقام سکونت ہے ‘اور آج کل ” فج الناقہ “ کے نام سے مشہور ہے۔ ثمود کی بستیوں کے کھنڈرات اور آثار آج تک موجود ہیں ‘ اور اس زمانہ میں بھی بعض مصری اہل تحقیق نے ان کو اپنی آنکھوں سے دیکھا ہے ‘ان کا بیان ہے کہ وہ ایک ایسے مکان میں داخل ہوئے جو ” شاہی حویلی “ کہی جاتی ہے ‘ اس میں متعدد کمرے ہیں اور اس حویلی کے ساتھ ایک بہت بڑا حوض ہے اور یہ پورا مکان پہاڑ کاٹ کر بنایا گیا ہے۔ عرب کا مشہور مؤرخ مسعودی لکھتا ہے : ( (ورممھم باقیۃ واٰثارھم بادیۃ فی طریق من ورد من الشام)) ” جو شخص شام سے حجاز کو آتا ہے اس کی راہ میں ان کے مٹے ہوئے نشان اور بوسیدہ کھنڈرات پڑتے ہیں۔ “ حجر کا یہ مقام جو حجرِ ثمود کہلاتا ہے شہر مدین سے جنوب مشرق میں اس طرح واقع ہے کہ خلیج عقبہ اس کے سامنے پڑتی ہے اور جس طرح عاد کو عاد اِرَم کہا گیا ہے۔(حتی کہ قرآن عزیز نے تواِرَمْ کو ان کی مستقل صفت ہی بنادیا) اسی طرح ان کی ہلاکت کے بعد ان کو ثمود ارم یا عاد ثانیہ کہا جاتا ہے۔ مشرق خصوصاً عرب کے بارے میں یورپ کے مستشرقین ١ ؎ جس طرح اپنی حذاقت و مہارت تاریخ کا ثبوت دیا کرتے ہیں اور تحقیق کے نام سے غلط دعاوی کرنے کے عادی ہیں ‘اسی طرح انہوں نے ثمود کو بھی اپنی تحقیق کا تختہ مشق بنایا ہے ‘وہ سوال کرتے ہیں کہ ثمود کی اصل کیا ہے اور ان کا وجود کب ہوا اور کس زمانہ میں ہوا ؟اس سوال کے جواب میں ان کے دو گروہ ہیں ‘ ایک فریق کہتا ہے کہ یہ یہود کا ایک گروہ تھا۔جو فلسطین میں داخل نہیں ہوا تھا اور یہیں بس گیا تھا ‘مگر یہ قول نہ صرف پایہ تحقیق سے گرا ہوا ہے۔بلکہ قطعاً غلط اور مہمل ہے ‘ اسلئے کہ تمام مورخین باتفاق آراء یہ تسلیم کرتے ہیں کہ ابھی وہ زمانہ قریب بھی نہ آیا تھا کہ حضرت موسیٰ (علیہ السلام) بنی اسرائیل کو مصر سے لے کر نکلتے کہ ثمود کی آبادیاں ہلاک و تباہ ہوچکی تھیں اور ان کا قلع قمع ہوچکا تھا ‘نیز قرآن عزیز تصریح کرتا ہے کہ جب حضرت موسیٰ (علیہ السلام) کو قوم فرعون نے جھٹلایا تو آل فرعون ہی میں سے ایک مرد مومن نے یہ کہہ کر اپنی قوم کو ڈرایا کہ تمہاری اس تکذیب کا نتیجہ کہیں وہی نہ ہو جو تم سے پہلے قوم نوح ‘عاد اور ثمود اور ان کے بعد کی قوموں کا اپنے پیغمبروں کی تکذیب کی وجہ سے ہوا تھا۔ ١ ؎ یورپ میں جو علماء مشرق کی تاریخ اور مشرقی علوم سے شغف رکھتے اور ان کے متعلق مباحث و نظریات قائم کرتے ہیں۔ ان کو مستشرق کہتے ہیں ‘ان میں سے بعض اگرچہ حقیقتاً حذاقت و مہارت رکھتے ہیں ‘مگر اکثر محض ظنی اور تخمینی بلکہ من گھڑت نظریے قائم کرکے مشرق سے یا تعصب کا ثبوت دیتے ہیں یا اپنی کم مائیگی علم کا۔ مستشرقین کی دوسری جماعت کہتی ہے کہ یہ عمالقہ میں سے تھے اور فرات کے مغربی ساحل سے اٹھ کر یہاں آباد ہوگئے تھے۔ ان میں سے بعض کا یہ خیال ہے کہ یہ ان عمالقہ میں سے تھے جن کو مصر کے بادشاہ احمس نے خارج البلد کردیا تھا اور چونکہ مصر کے زمانہ میں فن سنگ تراشی میں انہوں نے کمال حاصل کرلیا تھا ‘اسلئے حجر جا کر پہاڑوں اور پتھروں کو تراش کر بےنظیر عمارات تعمیر کیں اور عام رائج طریقہ پر بھی عالیشان محل بنائے۔ مگر ہم عاد کے واقعہ میں یہ ثابت کر آئے ہیں کہ عاد وثمود سامی اقوام میں سے ہیں اور یہ کہ اہل عرب ان کو محض یہود کی غلط تقلید میں عمالقہ میں سے کہہ دیتے ہیں ‘حالانکہ عملیق بن اُد ‘ کا اس نسل سے کوئی رشتہ نہیں ملتا۔ اسلئے یہ قول بھی صحیح نہیں ہے۔ ان تمام آراء کے خلاف محققین کی رائے یہ ہے کہ یہ عاد کا بقیہ ہیں اور یہی صحیح اور راجح قول ہے ‘اور اہل حضرموت کا یہ دعویٰ کہ ثمود کی آبادیاں اور محلات عاد کی صنائی کا نتیجہ ہیں ‘اس قول کا مخالف نہیں ہے کہ ثمود فن تعمیر میں ید طولیٰ رکھتے تھے اور یہ عمارات ان کی اپنی تعمیر ہیں ‘اس لیے کہ عاد اولیٰ اور عاد ثانیہ بہرحال عاد ہیں۔ حضرت صالح (علیہ السلام) کا اپنی قوم سے یہ خطاب بھی اسی کا مؤید ہے : { وَ اذْکُرُوْٓا اِذْ جَعَلَکُمْ خُلَفَآئَ مِنْم بَعْدِ عَادٍ وَّ بَوَّاَکُمْ فِی الْاَرْضِ تَتَّخِذُوْنَ مِنْ سُھُوْلِھَا قُصُوْرًا وَّ تَنْحِتُوْنَ الْجِبَالَ بُیُوْتًا } ” اور تم اس وقت کو یاد کرو کہ تم کو خدا نے عاد کے بعد ان کا قائم مقام بنایا اور تم کو زمین پر جگہ دی کہ تم اس کی سطح اور نرم حصوں پر محلات بناتے ہو اور  تم کو زمین پر جگہ دی کہ تم اس کی سطح اور نرم حصوں پر محلات بناتے ہو اور سنگ تراشی کرکے پہاڑوں میں مکان تراشتے ہو۔ “ رہا ثمود کے زمانہ کا مسئلہ ‘ سو اس کے متعلق کوئی فیصلہ کن منضبط وقت نہیں بتایا جاسکتا ‘اس لیے کہ تاریخ اس بارہ میں غیر مطمئن ہے ‘البتہ یہ یقینی طور پر کہا جاسکتا ہے کہ ان کا زمانہ حضرت ابراہیم (علیہ السلام) سے پہلے کا زمانہ ہے اور وہ اس جلیل القدر پیغمبر کی بعثت سے بہت پہلے ہلاک ہوچکے تھے۔ یہ بات بھی قابل لحاظ ہے کہ ثمود کی آبادیوں کے قریب بعض ایسی قبریں پائی جاتی ہیں کہ جن پر آرامی زبان کے کتبے لگے ہوئے ہیں اور ان کتبوں پر جو تاریخ کندہ ہے۔وہ حضرت عیسیٰ (علیہ السلام) کی ولادت سے پہلے کی ہے ‘تو اس سے یہ مغالطہ ہوتا ہے کہ یہ قوم حضرت موسیٰ (علیہ السلام) کے بعد وجود میں آئی ہے ‘حالانکہ ایسا نہیں ہے۔ یہ دراصل ان لوگوں کی قبریں ہیں۔جو اس قوم کی ہلاکت کے ہزاروں برس کے بعد اتفاقاً یہاں آکر بس گئے اور انھوں نے اپنے بزرگوں کے آثار کی قدامت ظاہر کرنے کے لیے آرامی خط میں ( جو کہ قدیم خط ہے) اپنے کتبے لکھ کر لگا دئیے تاکہ یادگار رہیں ورنہ وہ قبریں نہ ثمود کی ہیں اور نہ ان کا یہ زمانہ ہے۔ مصر کا مشہور عیسائی مؤرخ جو رجی زیدان اپنی کتاب ” العرب قبل الاسلام “میں اسی کے قریب قریب لکھتا ہے ‘ کہتا ہے : ” آثار و کتبات کے پڑھنے سے جو کچھ ظاہر ہوتا ہے۔وہ یہ ہے کہ صالح (علیہ السلام) کی قوم کی بستیاں ولادت مسیح سے کچھ پہلے نبطیوں کے اقتدار میں آگئی تھیں ‘یہ لوگ بطرہ کے ساکنین میں سے تھے ‘(جن کا ذکر عنقریب کتاب میں آنے والا ہے)اور ان کے آثار اور ٹیلوں کو بہت سے مستشرقین نے خود دیکھا ہے اور مقدمہ کتاب میں اس کا ذکر تفصیل سے کرچکا ہوں ‘ان ہی کے آثار کو انھوں نے پڑھا ہے جو پتھروں پر کندہ ہیں۔ان میں سب سے زیادہ اہم وہ کھنڈر ہیں جو قصر بنت ‘ قبرباشا ‘ قلعہ اور برج کے ناموں سے موسوم ہیں۔ان پر جو کچھ تحریر ہے وہ نبطی تحریر میں ہے اور ان میں سے بعض یا سب کی سب وہی تحریریں ہیں جو قبروں پر کندہ ہیں۔ مستشرقین نے یہاں جو کچھ پایا ان میں سے حسب ذیل ایک کتبہ بھی ہے۔جو پتھر پر نبطی حروف میں کندہ ہے اور ولادت مسیح (علیہ السلام) سے قریب زمانہ کا مکتوب ہے ‘(کندہ عبارت کا مضمون یہ ہے) ” مقبرہ کمکم بنت وائلہ بنت حرم نے اور کمکم کی بیٹی کلیبہ نے اپنے لیے اور اپنی اولاد کیلئے بنوایا ہے۔اس کی بنا بہت اچھے مہینوں میں شروع کی گئی ہے ‘یہ نبطیوں کے بادشاہ حارث کی تخت نشینی کانواں سال ہے ‘وہ حارث جو اپنے قبیلے کا عاشق صادق ہے۔ پس ” عمی ذوالشریٰ و عرشہ “ ؟ لات ‘ عمند ‘ منوت اور قیس کی ان پر لعنت ہو جو ان قبروں کو فروخت کرے یا رہن رکھے ‘یا ان سے کسی جسم کو یا عضو کو نکالے ‘ یا کمکم ‘اس کی بیٹی اور اس کی اولاد کے علاوہ کسی کو دفن کرے۔ اور جو شخص بھی اس پر لکھے ہوئے کی مخالفت کرے اس پر ذوالشریٰ ‘ ہبل ‘ منوت کی پانچ لعنتیں ہوں ‘اور جو ساحر اس کے خلاف کرے اس پر ایک ہزار درہم حارثی کا تاوان واجب ہے۔مگر یہ کہ اس کے ہاتھ میں کمکم ‘ کلیبہ یا اس کی اولاد میں سے کسی کے ہاتھ کی تحریر ہو جس میں اس اجنبی قبر کے لیے صاف اور صریح الفاظ میں اجازت موجود ہو ‘ اور وہ اصل ہو جعلی نہ ہو۔اس مقبرہ کو وہب اللاۃ بن عبادہ نے بنایا۔ “